《续幽愤》
唐代·曹邺

繁霜作阴起，朱火乘夕发。清昼冷无光，兰膏坐销歇。

惟公执天宪，身是台中杰。一逐楚大夫，何人为君雪。

匆匆鬼方路，不许辞双阙。过门似他乡，举趾如遗辙。

八月黄草生，洪涛入云热。危魂没太行，客吊空骨节。

千年瘴江水，恨声流不绝。

作者简介：曹邺（约816～875），字业之， 一作邺之，桂州（今广西桂林阳朔）人。晚唐诗人。 与刘驾、聂夷中、于濆、邵谒、苏拯齐名，而以曹邺才颖最佳。曹邺曾担任吏部郎中（唐）、洋州刺史（唐）、祠部郎中（唐）等职务。